R90 miljoen-slag vir Denel oor salarisseDenel sukkel reeds maande lank net om sy salarisse te betaal. (Foto: Denel) Die arbeidshof het beveel dat Denel binne die volgende tien dae byna R90 miljoen aan Solidariteit oorbetaal om die agterstallige salarisse van sy lede te betaal – die grootste bedrag nóg wat ŉ hof vir uitstaande salarisse teen die staat toegeken het. Dr. Dirk Hermann, bestuurshoof van Solidariteit, sê die vakbond sal die balju opdrag gee om beslag op Denel se bates te lê indien die wapenvervaardiger versuim om gehoor te gee aan die hofbevel. Die arbeidshof het beveel dat Denel Solidariteit se regskoste dek. Die sukkelende wapenvervaardiger skuld Solidariteit se lede R88 985 297,79 weens agterstallige salarisse. Solidariteit het hom vroeër tot die arbeidshof in Johannesburg gewend om dié skuld namens sy lede – onder andere werknemers van Denel Dynamics en Denel Pretoria Metal Pressings (PMP) – in te vorder. Dít nadat Solidariteit verlede jaar ook sukses behaal het toe die vakbond lasbriewe van R12 miljoen van eksekusie bekom het en Denel, enkele dae voor beslaglegging, uiteindelik betaal het. Dr. Dirk Hermann, bestuurshoof van Solidariteit. (Foto: Verskaf) Hermann sê nou die jongste hofbevel is ŉ reuseoorwinning vir Solidariteit se lede van wie sommige al sedert Mei 2020 nie hul volledige salarisse ontvang het nie. “Ons is ongelooflik dankbaar oor die verligting wat hierdie bevel vir ons lede bied. Ons lede moes te midde van die geweldige onsekerheid en uitdagings wat die Covid-19-pandemie meegebring het bykans deurlopend hul werk sonder volle betaling verrig.” Hermann sê hoewel Solidariteit natuurlik verheug is oor die uitkoms, bly dit “ŉ skreiende skande” dat die vakbond die hof deurlopend moet nader om staatsinstellings te dwing om hul pligte teenoor werknemers na te kom. “Ons kan nie toelaat dat ons lede en gewone belastingbetalers langer die spit moet afbyt vir die wanbestuur van die staat, terwyl die plunderaars maar net straffeloos voortgaan om te steel nie. Ons moet dit nou verder voer. Ons gaan nou voort met litigasie en die indiening van strafregtelike klagte om seker te maak dat diegene wat hierdie gemors veroorsaak het, nou daarvoor aanspreeklik gehou sal word,” sê Hermann. Denel sukkel reeds twee jaar lank om werkers se volle salarisse te betaal. Dít nadat die wapenvervaardiger eens die hoeksteen van Suid-Afrika se plaaslike verdedigingsbedryf was. Denel was in 2015 nog ŉ winsgewende en groeiende staatsbeheerde instelling, met R1,9 miljard in die bank en R35 miljard in bestellings op sy boeke.